Жалба, подадена на 25 ноември 2022 г. — Мазепин/Съвет
(Дело T-743/22)
Език на производството: английски
Страни
Жалбоподател: Никита Дмитриевич Мазепин (Москва, Русия) (представители: D. Rovetta, M. Campa, M. Moretto, V. Villante, T. Marembert и A. Bass, адвокати)
Ответник: Съвет на Европейския съюз
Искания
Жалбоподателят моли Общия съд:
да отмени Решение (ОВППС) 2022/1530 на Съвета от 14 септември 2022 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна1,
да отмени Регламент за изпълнение (ЕС) 2022/1529 на Съвета от 14 септември 2022 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна1,
да отмени решението за оставянето на жалбоподателя в списъка на лицата и образуванията, спрямо които се прилагат ограничителните мерки съгласно Решение 2014/145/ОВППС1, изменено с Решение (ОВППС) 2022/1530, и съгласно Регламент (ЕС) № 269/2014, приложен с Регламент за изпълнение (ЕС) № 2022/1529, относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна,
наричани общо „обжалваните актове“, доколкото с тези актове жалбоподателят е включен в списъка на лицата и образуванията, спрямо които се прилагат ограничителните мерки.
Основания и основни доводи
Жалбоподателят изтъква шест основания в подкрепа на жалбата.
Първо основание: неизпълнение на задължението за мотивиране; нарушение на член 296 ДФЕС и член 41, параграф 2, буква в) от Хартата на основните права; нарушение на правото на ефективна съдебна защита и на член 47 от Хартата на основните права.
Второ основание: грешка в преценката.
Трето основание: явна грешка в преценката; недоказване на фактите, за които ответникът носи тежестта на доказване; нарушение на критериите за вписване по член 1, параграф 1, буква д) и член 2, параграф 1, буква ж) от Решение 2014/145/ОВППС на Съвета от 17 март 2014 г. и по член 3, параграф 1, буква ж) от Регламент (ЕС) № 269/2014 на Съвета от 17 март 2014 г. относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна.
Четвърто основание: нарушение на принципа на пропорционалност и на основните права на жалбоподателя; нарушение на основните права на жалбоподателя на собственост и на стопанска инициатива и нарушение на членове 16 и 17 от Хартата на основните права.
Пето основание: нарушение на основния принцип за недопускане на дискриминация.
Шесто основание: нарушение на съществени процесуални правила; нарушение на правото на защита и неизпълнение на задължението на Съвета редовно да преразглежда санкциите.
____________
1     OВ L 239, 2022 г., стр. 149.
1     OВ L 239, 2022 г., стр. 1.
1     OВ L 78, 2014 г., стр. 16.